નિયમવશ ઉત્ક્રાતિમાં મેળ એનો છાજતો, ઘટિત ઘટના યોગ એ સંગીત સ્વર સમ રાજતો;  જીવને સુખ દુઃખના રંગ વિધવિધ ગૂંથિયા, નિયમ ગૂઢ વડે બધાં સંધાઈ એ સર્વે રહ્યાં;  સર્વ સ્થળે વ્યાપિયું નિયમનું સંગીત એ, મૂળ સ્વર એ ગીતનો ઈચ્છા નિયંતાની ખરે;  એહ સ્વર જ પ્રધાન છે, અન્ય તે સંગે ગૂંથ્યા, તીવ્ર કોમળ રૂપ સહુ બનતા વિકારો અવનવા;  ગૂઢ છે કંઈ યોજના ભવ્ય એ સંગીતની, એક યોજક દિવ્ય તે સંગીત નાયક રહે બની;  મંદ માનવ કીટ હું દિવ્ય એ સંગીતમાં દોષ ક્યમ કાઢી શકું?